Document ID: 32020R0474

Reference:
1.4.2020
HU
Az Európai Unió Hivatalos Lapja
L 100/12
A BIZOTTSÁG (EU) 2020/474 FELHATALMAZÁSON ALAPULÓ RENDELETE
(2020. január 20.)
az európai hajóadatbázisról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről szóló, 2016. szeptember 14-i (EU) 2016/1629 európai parlamenti és tanácsi irányelvre (1) és különösen annak 19. cikke (7) bekezdésére,
mivel:
(1)
Az (EU) 2016/1629 irányelv zökkenőmentes alkalmazásának biztosítása érdekében teljeskörű hozzáférést kell biztosítani a tagállamok, a felülvizsgált rajnai hajózási egyezmény szerződő felei, valamint az (EU) 2016/1629 és a 2005/44/EK európai parlamenti és tanácsi irányelv (2) alkalmazásához kapcsolódó feladatokkal megbízott harmadik országok illetékes hatóságai számára.
(2)
A teljeskörű hozzáférés lehetővé teszi a tagállamok számára, hogy együttműködjenek egymással és harmadik országokkal, továbbá összehangolják munkájukat az EHDB-be bevitt, vízi járművekre vonatkozó adatok kezelése tekintetében.
(3)
Más hatóságoknak csak adatolvasásra korlátozott hozzáférést kell biztosítani az EHDB-hez annak érdekében, hogy igazgatási intézkedéseket hajtsanak végre a belvízi közlekedés és infrastruktúra irányításának biztosítása, a hajózás biztonságának fenntartása vagy megerősítése, valamint statisztikai adatok gyűjtése céljából.
(4)
Az EHDB zökkenőmentes működésének biztosítása és az EHDB-hez való hozzáférés iránti kérelmek ellenőrzésének megkönnyítése érdekében a tagállamok, a felülvizsgált rajnai hajózási egyezmény szerződő felei és az érintett harmadik országok mindegyikének ki kell jelölnie egy egyedüli kapcsolattartó pontot.
(5)
Helyénvaló meghatározni azokat a lépéseket, amelyeket a tagállamoknak követniük kell, amikor az adatok biztonságának és az EHDB zökkenőmentes működésének biztosítása érdekében csak adatolvasásra korlátozott hozzáférést biztosítanak az EHDB-hez.
(6)
A belvízi hajózáshoz használt vízi járművekre vonatkozóan jó minőségű, összehasonlítható, naprakész, megbízható és harmonizált adatokra van szükség ahhoz, hogy könnyebb legyen ellenőrizni egy vízi járműnek a korábban kiadott bizonyítványokkal és a bizonyítvány iránti új kérelmekkel kapcsolatos jelenlegi és múltbeli adatait és információit. Következésképpen célszerű részletes jegyzéket készíteni a vízi járműre vonatkozó adatokról.
(7)
Az előírásoknak technológiasemlegesnek és az innovatív technológiák előtt nyitottnak kell maradniuk, továbbá érvényesülnie kell az egyszeri adatszolgáltatás és az alapértelmezett interoperabilitás elvének. Megfelelő figyelmet kell fordítani a 2016–2020-ra vonatkozó uniós e-kormányzati cselekvési tervben (3) és az európai interoperabilitási keretben (4) meghatározott elvekre és ajánlásokra.
(8)
Amennyiben az e rendeletben előírt intézkedések személyes adatok feldolgozásával járnak, ezt a személyes adatok védelmére vonatkozó uniós jognak, különösen az Európai Bizottság általi adatfeldolgozás tekintetében az (EU) 2018/1725 európai parlamenti és tanácsi rendeletnek (5), a tagállami illetékes hatóságok általi adatfeldolgozás tekintetében pedig az (EU) 2016/679 európai parlamenti és tanácsi rendeletnek (6) megfelelően kell végrehajtani.
(9)
Az (EU) 2018/1725 rendelet 42. cikkével összhangban egyeztetésre került sor az európai adatvédelmi biztossal,
ELFOGADTA EZT A RENDELETET:
1. cikk
Tárgy és hatály
Ez a rendelet megállapítja az (EU) 2016/1629 irányelv 19. cikkében említett európai hajóadatbázisban (EHDB) tárolt adatok gyűjtésére, kezelésére és az azokhoz való hozzáférésre vonatkozó szabályokat, valamint az engedélyezett hozzáférés típusait és az adatbázis felhasználására és működésére vonatkozó utasításokat.
2. cikk
Adatgyűjtés
A tagállamok feladata bevinni az EHDB-be a vízi járművek azonosítására szolgáló, az e rendelet 1. mellékletében említett adatokat.
3. cikk
Az EHDB-ben szereplő adatokhoz való teljeskörű hozzáférés és adatkezelés
(1)   Az adatokhoz való hozzáférést és az adatok kezelését a tagállamok, a felülvizsgált rajnai hajózási egyezmény szerződő felei, valamint az (EU) 2016/1629 és a 2005/44/EK irányelv alkalmazásával kapcsolatos feladatokkal megbízott harmadik országok illetékes hatóságai végzik a hajózás biztonságának fenntartását és megkönnyítését célzó igazgatási intézkedések végrehajtásának támogatása és az (EU) 2016/1629 irányelv alkalmazásának biztosítása érdekében.
(2)   A tagállamok, a felülvizsgált rajnai hajózási egyezmény szerződő felei és az (1) bekezdésben említett harmadik országok mindegyike tájékoztatja a Bizottságot az (1) bekezdésben említett illetékes hatóságok nevéről és címéről.
(3)   A tagállamok gondoskodnak az (EU) 2016/1629 irányelv 17. cikkében említett nyilvántartásokban tárolt adatok és az EHDB-ben szereplő adatok összehangolásáról.
(4)   Az EHDB-hez teljeskörű hozzáférés e rendelet 3. mellékletével összhangban biztosítható.
4. cikk
Az EHDB-ben szereplő adatok olvasására korlátozott hozzáférés
(1)   A belvízi közlekedés és infrastruktúra irányítását, a hajózás biztonságának fenntartását vagy megerősítését, valamint statisztikai adatok gyűjtését szolgáló igazgatási intézkedések végrehajtása céljából az EHDB-hez csak az adatok olvasására korlátozott hozzáférés is biztosítható a tagállamoknak, a felülvizsgált rajnai hajózási egyezmény szerződő feleinek és az e rendelet 3. cikkének (1) bekezdésében említett harmadik országoknak a 3. cikkben említettektől eltérő hatóságai számára.
(2)   A tagállamok, a felülvizsgált rajnai hajózási egyezmény szerződő felei és a harmadik országok mindegyike tájékoztatja a Bizottságot az (1) bekezdésben említett szervek nevéről és címéről, e rendelet 2. mellékletével összhangban jelezve azok felhasználói profilját is.
(3)   Az EHDB-hez csak az adatok olvasására korlátozott hozzáférés e rendelet 4. mellékletével összhangban biztosítható.
5. cikk
Az EHDB egyedüli kapcsolattartó pontja
(1)   A tagállamok, a felülvizsgált rajnai hajózási egyezmény szerződő felei és a 3. cikk (1) bekezdésében említett harmadik országok mindegyike kijelöl egy egyedüli kapcsolattartó pontot a Bizottsággal és a többi tagállammal való kapcsolattartáshoz, az adatbázishoz való, a 3. és 4. cikk szerinti hozzáférés jóváhagyásával kapcsolatos információcsere elősegítése céljából. A 3. cikk (2) bekezdése és a 4. cikk (2) bekezdése szerinti értesítéseket a vonatkozó információknak az EHDB-ben történő rögzítésével kell megtenni.
(2)   Az egyedüli kapcsolattartó pontot az e rendelet 3. cikkének (1) bekezdésében említett illetékes hatóságok közül kell kiválasztani.
(3)   A tagállamok, a felülvizsgált rajnai hajózási egyezmény szerződő felei és az e rendelet 3. cikkének (1) bekezdésében említett harmadik országok mindegyike tájékoztatja a Bizottságot az EHDB ügyében illetékes egyedüli kapcsolattartó pont elnevezéséről és elérhetőségéről.
6. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2020. január 20-án.
a Bizottság részéről
az elnök
Ursula VON DER LEYEN
(1)  HL L 252., 2016.9.16., 118. o.
(2)  Az Európai Parlament és a Tanács 2005/44/EK irányelve (2005. szeptember 7.) a közösségi belvízi közlekedésre vonatkozó harmonizált folyami információs szolgáltatásokról (RIS)(HL L 255., 2005.9.30., 152. o.).
(3)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Uniós e-kormányzati cselekvési terv 2016–2020. A közigazgatás digitális átalakításának felgyorsítása (COM(2016) 179 final).
(4)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európai interoperabilitási keret – Végrehajtási stratégia (COM(2017) 134).
(5)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
(6)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
1. MELLÉKLET
A vízi járművek azonosítására szolgáló adatok
A hajók azonosítására szolgáló, a belvízi hajókra vonatkozó műszaki követelmények megállapításáról szóló, alkalmazandó európai szabvány 2. mellékletében meghatározott adatok jegyzéke megegyezik az (EU) 2016/1629 irányelv II. mellékletében említettel.
2. MELLÉKLET
Felhasználói profilok és hozzáférési jogok
1.1.
A Bizottság az 1. táblázatban meghatározott felhasználói profiloknak megfelelő hozzáférési jogokat biztosít az egyes felhasználóknak.
1.2.   
A Bizottság az (EU) 2016/1629 irányelv 19. cikke (5) bekezdésének megfelelően hozzáférést biztosíthat az európai hajóadatbázishoz (EHDB) nemzetközi szervezetek és harmadik országok hatóságai számára, amennyiben teljesülnek az (EU) 2018/1725 rendelet 46. cikkében előírt követelmények. A felhasználói profilok vagy a hozzájuk tartozó hozzáférési jogok a természetes személyek személyes adatainak védelmi szintjére vonatkozó értékelés eredménye tükrében korlátozhatók.
Felhasználói profilok
Meghatározás
Hozzáférési jogok
Műszaki tanúsító hatóság
Az uniós belvízi hajóbizonyítványoknak az (EU) 2016/1629 irányelv 6. cikke szerinti kiadásáért felelős illetékes hatóság vagy ellenőrző szerv
vagy
a bizonyítványoknak a felülvizsgált rajnai hajózási egyezmény 22. cikke szerinti kiadását ellenőrző szerv
vagy
harmadik országok hasonló, az (EU) 2016/1629 irányelv alkalmazásához kapcsolódó feladatokkal megbízott illetékes hatósága
vagy
az egyedi európai hajóazonosító számnak az (EU) 2016/1629 irányelv 18. cikke szerinti kibocsátásáért felelős illetékes hatóság
Teljeskörű hozzáférés
RIS-hatóság
A RIS-alkalmazásokért és a nemzetközi adatcseréért a 2005/44/EK irányelv 8. cikkével összhangban felelős illetékes hatóság
vagy
a RIS-rendszer működtetésére és a 2005/44/EK irányelvben meghatározott RIS-szolgáltatások nyújtására kijelölt vagy szerződtetett szervezet
Teljeskörű hozzáférés (a 2005/44/EK irányelv alkalmazására korlátozva)
Statisztikai hivatalok
A statisztikai adatok gyűjtéséért felelős nemzeti vagy nemzetközi hivatalok
A természetes személyek személyes adatainak védelmi szintjére vonatkozó értékelés eredménye alapján meghatározandó, adatolvasásra korlátozott hozzáférés
Nemzetközi szervezetek
Nemzetközi szervezetek engedéllyel rendelkező felhasználói
A természetes személyek személyes adatainak védelmi szintjére vonatkozó értékelés eredménye alapján meghatározandó, adatolvasásra korlátozott hozzáférés
Egyéb szervek
A vízi forgalom és az infrastruktúra irányítását, valamint a hajózás biztonságának fenntartását vagy megerősítését biztosító valamennyi szerv, mint például:
—
a forgalomirányításért felelős illetékes hatóság
—
a zsilip- vagy hídüzemeltetők
—
a mentő- és vészhelyzeti szolgáltatók
—
bűnüldöző hatóságok
—
balesetvizsgálati testületek
Adatolvasásra korlátozott hozzáférés
A Bizottság munkatársai
Meghatalmazott felhasználók, akik:
a)
vagy az EHDB vezetéséért
b)
vagy a belvízi hajózási politikákért felelősek
A műszaki megoldás szolgáltatója az összes funkció tekintetében;
adatolvasásra korlátozott hozzáférés
3. MELLÉKLET
Az EHDB-ben szereplő adatokhoz való teljeskörű hozzáférés és adatkezelés
1.   
Az EHDB-ben szereplő adatokhoz való teljeskörű hozzáférési és az adatkezelési jogosultság jóváhagyása a következőképpen történik:
a)
kérelem benyújtása az EHDB-n keresztül olyan fiók nyitása iránt, amely teljeskörű hozzáférési és adatkezelési jogosultságot biztosít;
b)
jóváhagyás az EHDB tekintetében illetékes egyedüli kapcsolattartó pont részéről;
c)
a fiók aktiválása.
2.
A Bizottság inaktiválhatja a fiókot, ha a felhasználó nem felel meg e rendelet követelményeinek.
4. MELLÉKLET
Az EHDB-ben szereplő adatok olvasására korlátozott hozzáférés
1.
Az EHDB adatainak csak az olvasására korlátozott hozzáférés jóváhagyása a következőképpen történik:
a)
kérelem benyújtása az EHDB-n keresztül egy olyan fiók megnyitására, amely csak az adatbázis olvasására nyújt jogosultságot;
b)
jóváhagyás az EHDB tekintetében illetékes egyedüli kapcsolattartó pont részéről;
c)
a fiók aktiválása.
2.
A Bizottság inaktiválhatja a fiókot, ha a felhasználó nem felel meg e rendelet követelményeinek.
3.
Az illetékes hatóságok felelősek a 4. cikk (1) bekezdésében említett hatóságok számára általuk biztosított hozzáférés rendszeres nyomon követéséért és ellenőrzéséért.
5. MELLÉKLET
Funkciók
Az EHDB a következő funkciók ellátását biztosítja:
1.
A hajó egyedi európai hajóazonosító számának (ENI) ellenőrzése az EHDB-ben:
az EHDB lehetővé teszi az illetékes hatóságok számára, hogy vagy az ENI, vagy a vízi jármű azonosítására szolgáló adatok alapján ellenőrizzék, hogy a vízi jármű szerepel-e már a rendszerben.
2.
A vízi járművek bizonyítványaiban szereplő adatok megtekintése:
az EHDB hozzáférést biztosít a vízi járműveknek a(z (EU) 2016/1629 irányelvvel összhangban kiállított) bizonyítványaiban szereplő adatokhoz, valamint a vízi járművek azonosítására szolgáló, a nemzeti nyilvántartások által rendelkezésre bocsátott adatokhoz.
3.
Az elutasított vagy függőben lévő bizonyítványkérelmek adatainak megtekintése:
az EHDB hozzáférést biztosít a bizonyítvány iránti kérelmeknek az (EU) 2016/1629 irányelv szerinti (elutasított vagy függőben lévő) állapotára vonatkozó adatokhoz.
4.
Hozzáférés a vízijármű-bizonyítványok digitális másolatához:
az EHDB hozzáférést biztosít az illetékes hatóságok által az (EU) 2016/1629 irányelvvel összhangban kiállított valamennyi bizonyítvány digitális másolatához.
5.
Statisztikák készítése:
az EHDB olyan jellemzőkkel is rendelkezik, amelyek lehetővé teszik jogosult felhasználók számára az adatok statisztikai célú lekérdezését.
6.
A felhasználói hozzáférés kezelése:
a felhasználók a Bizottság felhasználóazonosítási rendszerén (EU Login) keresztül férhetnek hozzá az EHDB-hez.

Summary:
Belvízi közlekedés – hajók
Belvízi közlekedés – hajók
 
ÖSSZEFOGLALÓ AZ ALÁBBI DOKUMENTUMOKRÓL:
(EU) 2020/474 felhatalmazáson alapuló rendelet az európai hajóadatbázisról
(EU) 2016/1629 irányelv a belvízi hajókra vonatkozó műszaki követelményekről
(EU) 2016/1628 rendelet a nem közúti mozgó gépek belső égésű motorjainak a gáz- és szilárd halmazállapotú szennyezőanyag-kibocsátási határértékeire és típusjóváhagyására vonatkozó követelményekről
2010/35/EU irányelv a szállítható nyomástartó berendezésekről
2009/100/EK irányelv a belvízi hajókra vonatkozó hajóbizonyítványok kölcsönös elismeréséről
2008/68/EK irányelv a veszélyes áruk szárazföldi szállításáról
MI A JOGSZABÁLYOK CÉLJA?
A jogszabályok létrehoznak egy, a belvízi hajókra vonatkozó műszaki követelményeken alapuló rendszert és egy felügyeleti rendszert. A jogszabályok célja, hogy az Unión belül egységesítsék a belvízi hajóbizonyítványokra vonatkozó követelményeket, egyszerűsítsék a szabályokat, és hozzájáruljanak a biztonság növeléséhez. A jogszabályok a következőkre vonatkozóan különleges szabályokat állapítanak meg:a nyomástartó berendezések és veszélyes áruk szállítása;a motorokra vonatkozó szennyezőanyag-kibocsátási határértékek;a hajóbizonyítványok kölcsönös elismerése;az európai hajóadatbázis (a továbbiakban: EHDB).
FŐBB PONTOK
Az (EU) 2016/1629 irányelv megállapítja a belvízi hajókra vonatkozó műszaki követelményeket. Az irányelv a mellékletében felsorolja a biztonságos belvízi közlekedéshez szükséges műszaki követelményeket, továbbá a belvízi utakat a következőképpen osztályozza: 1., 2., 3. és 4. zóna, valamint R zóna (a felülvizsgált rajnai hajózási egyezményre különleges szabályok vonatkoznak). Az irányelv nem alkalmazandó kompokra, hadihajókra, tengerjáró hajókra, beleértve azokat a tengerjáró vontató- és tolóhajókat, amelyek ideiglenesen belvízi utakon közlekednek.
Belvízi hajóbizonyítványok
Az uniós országoknak gondoskodniuk kell arról, hogy az uniós belvízi utakon közlekedő vízi járművek gyártása és karbantartása az ezen irányelvben meghatározott követelményeknek megfelelően történjen. Az uniós belvízi hajóbizonyítványt a vízi jármű üzembe helyezését megelőző műszaki szemlét követően kell kiadni.A hatóságok ideiglenes hajóbizonyítványokat is kibocsáthatnak, ha a meglévő bizonyítvány elveszett vagy megsérült, illetve a mellékletekben meghatározott körülmények állnak fenn. Az újonnan épített vízi járművek számára kiadott belvízi hajóbizonyítványok érvényességi ideje a személyhajók és a gyorsjáratú hajók esetében nem haladhatja meg az öt évet, minden egyéb vízi jármű esetében pedig a tíz évet. Az érvényességet rendkívüli esetben műszaki szemle végzése nélkül is meg lehet hosszabbítani legfeljebb hat hónappal. Olyan jelentősebb átalakítások vagy javítások esetében, amelyek hatással lehetnek a vízi jármű szerkezeti épségére, a hajózási vagy kormányképességi tulajdonságaira vagy a sajátos jellemzőire, az esetleges újabb utat megelőzően újból el kell végezni a műszaki szemlét. Ha a bizonyítvány megújítását elutasítják, azt a nemzeti hatóságnak indokolnia kell, és tájékoztatnia kell a tulajdonost a fellebbezési lehetőségekről és a határidőkről. A megállapodások hatálybalépéséig az uniós országok illetékes hatóságai elismerhetik nem uniós országok vízi járműinek hajóbizonyítványait.Azonosítás
Az uniós országok biztosítják, hogy a kijelölt hatóságaik minden vízi járműnek egyedi európai hajóazonosító számot (ENI) adjanak, amely a vízi jármű egész élettartama során változatlan marad.
Európai hajóadatbázisAz (EU) 2020/474 felhatalmazáson alapuló bizottsági rendelet megállapítja az EHDB-ben szereplő adatok gyűjtésének, feldolgozásának és elérésének szabályait. Az Európai Bizottság felelős az EHDB-nek támogatási intézkedésekkel történő karbantartásáért a biztonság biztosítása, valamint a hajózás és az (EU) 2016/1629 irányelv alkalmazásának megkönnyítése érdekében. Az uniós országok gondoskodnak arról, hogy a hatóságaik az irányelv alkalmazása, a vízi közlekedés és infrastruktúra irányítása, a biztonság fenntartása és a statisztikák gyűjtése céljából frissítsék az adatbázist azáltal, hogy:rögzítik a vízi jármű azonosítására és leírására szolgáló adatokat;rögzítik a kiadott, megújított, pótolt és visszavont bizonyítványok adatait, valamint az ezen irányelvvel összhangban kiadott valamennyi bizonyítványról digitális másolatot készítenek;rögzítik az elutasított vagy függőben lévő bizonyítványkérelmek adatait;törlik a vízi jármű adatait, ha az selejtezésre kerül;rögzítik a fent említett adatokban bekövetkezett valamennyi változást. A hatóságok eseti alapon nem uniós országbeli vagy nemzetközi szervezetek számára személyes adatokat továbbíthatnak. A személyes adatok uniós országok általi bármilyen kezelése a személyes adatok védelmére vonatkozó uniós jognak, különösen az (EU) 2016/679 rendeletnek (GDPR) megfelelően történik. A Bizottság eseti alapon nem uniós országbeli hatóságok vagy nemzetközi szervezetek számára személyes adatokat továbbíthat, illetve számukra hozzáférést biztosíthat az EHDB-hez, amennyiben az (EU) 2018/1725 rendeletben (lásd az összefoglalót) foglalt követelmények teljesülnek. A Bizottság felhatalmazást kap arra, hogy felhatalmazáson alapuló jogi aktusokat fogadjon el az alábbiak pontosítását illetően:az uniós országok által az adatbázisban rögzítendő adatok;az engedélyezett hozzáférés típusa;az adatbázis használatával és működésével kapcsolatos utasítások, különösen az adatbiztonságra, -betáplálásra és -kezelésre vonatkozóan.Műszaki előírások
Az 1., 2., 3. és 4. zónában közlekedő vízi járművekre vonatkozó műszaki követelmények megegyeznek a belvízi hajózás területére vonatkozó szabványok kidolgozásáért felelős európai bizottság (CESNI) által kidolgozott ES-TRIN 2019/1 számú szabványban foglaltakkal.
FelügyeletA felügyeleti szerveket az uniós országok hozzák létre, melyeket az alábbi  személyek alkotják (minden kategóriából legalább egy):a kormányzat egy, a belföldi hajózásért felelős tisztviselője;egy belvízi hajók és motorjaik tervezésében jártas szakértő;egy olyan hajózási szakember, aki olyan belvízi utakra szóló hajóvezetői engedéllyel rendelkezik, amely feljogosítja az ellenőrizendő hajó vezetésére;a hagyományos vízi járművekhez értő szakértő a hagyományos vízi járművek szemléjéhez. Az uniós országok biztosítják, hogy a kijelölt szervek végrehajtsák az ezen irányelvben említett első, időszakos, különleges és önkéntes szemléket.Eltérések bizonyos vízijármű-kategóriák számáraAz uniós országok a megfelelő mértékű biztonság megőrzése mellett a következő esetekben engedélyezhetnek eltérést: nem összekapcsolt belvízi utakon közlekedő vízi járművek; olyan vízi járművek, amelyek bruttó hordképessége nem haladja meg a 350 tonnát; olyan vízi járművek, amelyek nem áruszállításra szolgálnak. A Bizottság az innováció és az új technológiák támogatása érdekében ideiglenesen szerkezeti elemekre vagy tervekre vonatkozó kivételeket engedélyezhet, kivéve a mellékletekben szereplőket – vagy kísérleti jelleggel –, feltéve, hogy biztosított az egyenértékű biztonság.Kapcsolódó jogszabályokA 2008/68/EK irányelv megállapítja a veszélyes áruk Unión belüli biztonságos közúti, vasúti és belvízi szállítására vonatkozó szabályokat. Az irányelv olyan szempontokkal is foglalkozik, mint például a be- és kirakodás, a más szállítóeszközről és a más szállítóeszközre való átrakás, valamint a szállítás körülményei miatt szükségessé váló egy helyben tartózkodás. Az irányelv kibővíti a nemzetközi szabályokat, hogy azok lefedjék a veszélyes anyagok országhatárokon belüli szállítását. Különböző végrehajtási jogi aktusok mentességeket vezetnek be, melyek szerint bizonyos nemzeti sajátosságokat – általában a mennyiségi korlátokat és az együvé rakást – figyelembe kell venni. A hajóbizonyítványok kölcsönös elismeréséről szóló 2009/100/EK irányelvet olyan belvízi árufuvarozásra szolgáló hajókra kell alkalmazni, amelyek súlya 20 tonna vagy ezt meghaladó, amelyek 20 méternél kisebb hosszúságúak vagy 100 m3-nél kisebb űrtartalommal rendelkeznek. A jogszabály értelmében az uniós országok:létrehozzák a hajóbizonyítványok kiadásához szükséges eljárásokat;elismerik a másik uniós ország által kiállított hajóbizonyítvány érvényességét ugyanolyan jogcímen, mintha saját maguk állították volna ki azt;megállíthatnak egy hajót, ha az olyan állapotban van, hogy veszélyt jelent a környezetére, és a hibák javításáig nem indulhat el. A 2010/35/EU irányelv részletes szabályokat vezet be a szállítható nyomástartó berendezésekről* annak érdekében, hogy növelje a biztonságot, és biztosítsa az Unión belüli szabad mozgást. Az irányelv frissíti az előző jogszabályt, különösen a megfelelőségre vonatkozó követelmények, a megfelelőségértékelés és az időszakos szemle tekintetében. Az irányelv a közúti és vasúti, valamint a belvízi közlekedést foglalja magában, mivel szorosan kapcsolódik a 2008/68/EK irányelvhez. Az (EU) 2016/1628 rendelet (lásd az összefoglalót) szennyezőanyag-kibocsátási határértékeket állapít meg a nem közúti mozgó gépekbe szerelt új motorokra vonatkozóan (beleértve a belvízi hajókat is). A rendelet meghatározza az V. szakasz szerinti szennyezőanyag-kibocsátási határértékeket és azok hatálybalépési dátumát. A rendelet célja, hogy csökkentse a szennyezőanyag-kibocsátásokat, és fokozatosan kivezesse a legszennyezőbb motorral rendelkező berendezéseket.
MIKORTÓL HATÁLYOSAK A JOGSZABÁLYOK?
A 2008/68/EK irányelv 2008. október 20. óta hatályos, és az uniós országokban 2009. június 30-ig kellett törvénybe foglalni. A 2009/100/EK irányelv 2009. október 22-én hatályon kívül helyezte és kodifikálta a 76/135/EGK irányelvet. A 2010/35/EU irányelv 2010. július 20. óta van hatályban, az uniós országok nemzeti jogába pedig 2011. június 30-ig kellett átültetni. Ami a belvízi hajók motorjait illeti, az (EU) 2016/1628 rendelet a 300 kW-nál kisebb teljesítményű motorok esetében 2019. január 1. óta, a legalább 300 kW-os teljesítményű motorok esetében pedig 2020. január 1. óta van hatályban. Továbbá van egy átmeneti időszak, amely a fent említett dátumoktól kezdődik, és két évig tart. Az (EU) 2016/1629 irányelv 2016. október 6. óta van hatályban, és az uniós országokban 2018. október 7-ig kellett törvénybe foglalni. Az (EU) 2020/474 rendelet 2020. április 21. óta hatályos.
HÁTTÉR
További információk:Belvízi utak (Európai Bizottság) A CESNI bemutatása (CESNI).
KULCSFOGALMAK
Szállítható nyomástartó berendezések: a következőket magában foglaló berendezéscsoport: nyomástartó tartály, tartány, battériás jármű/vasúti kocsi, többelemes gázkonténerek és gázpalackok. Ide tartoznak a gázpatronok, de nem tartoznak ide az areoszolok, a nyitott kriogén tartályok, a légzőkészülékek gázpalackjai és a tűzoltó készülékek.
FŐ DOKUMENTUMOK
A Bizottság (EU) 2020/474 felhatalmazáson alapuló rendelete (2020. január 20.) az európai hajóadatbázisról (HL L 100., 2020.4.1., 12–19. o.)
Az Európai Parlament és a Tanács (EU) 2016/1629 irányelve (2016. szeptember 14.) a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről (HL L 252., 2016.9.16., 118–176. o.)
Az (EU) 2016/1629 irányelv későbbi módosításait belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
Az Európai Parlament és a Tanács (EU) 2016/1628 rendelete (2016. szeptember 14.) a nem közúti mozgó gépek belső égésű motorjainak a gáz- és szilárd halmazállapotú szennyezőanyag-kibocsátási határértékeire és típusjóváhagyására vonatkozó követelményekről, az 1024/2012/EU és a 167/2013/EU rendelet módosításáról, valamint a 97/68/EK irányelv módosításáról és hatályon kívül helyezéséről (HL L 252., 2016.9.16., 53–117. o.)
Lásd az egységes szerkezetbe foglalt változatot.
Az Európai Parlament és a Tanács 2010/35/EU irányelve (2010. június 16.) a szállítható nyomástartó berendezésekről és a 76/767/EGK, 84/525/EGK, 84/526/EGK, 84/527/EGK és az 1999/36/EK tanácsi irányelv hatályon kívül helyezéséről (HL L 165., 2010.6.30., 1–18. o.)
Az Európai Parlament és a Tanács 2009/100/EK irányelve (2009. szeptember 16.) a belvízi hajókra vonatkozó hajóbizonyítványok kölcsönös elismeréséről (kodifikált változat) (HL L 259., 2009.10.2., 8–13. o.)
Lásd az egységes szerkezetbe foglalt változatot.
Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13–59. o.)
Lásd az egységes szerkezetbe foglalt változatot.
KAPCSOLÓDÓ DOKUMENTUMOK
Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39–98. o.)
Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) (HL L 119., 2016.5.4., 1–88. o.)
utolsó frissítés 13.10.2020